TEATAMISKOHUSTUSEGA RIIKIDESSE REISIMISEGA SEOTUD OHUD JA SOOVITUSED
Siseministri 02.06.2015 käskkirjaga nr 1-3/125 kehtestati välisriikide nimekiri, mille kohta kehtib riigisaladuse ja salastatud välisteabe seaduse § 19 lõikes 2 nimetatud teatamiskohustus.

Reisimisel nendesse riikidesse tuleb arvestada järgmiste ohtudega:

1.	Informatsiooni kogumine.
Reisimisel tuleb arvestada, et EL ja NATO liikmesriikide kodanikud võivad olla kohalike eriteenistuste kõrgendatud tähelepanu all. See tähendab, et teavet võidakse koguda isikute tegevuste, reisi eesmärkide ning kontaktide kohta kohalike elanikega. Eriteenistuste jaoks huvipakkuvamate isikute osas kogutakse täiendavalt teavet konkreetsete isikute harjumuste, nõrkuste, hobide ja muude oluliste asjaolude kohta, mis hõlbustaks nende kompromiteerimist, mõjutamist ja/või koostööle kallutamist. Sõltuvalt eriteenistuse eesmärgist ning huviobjekti tähtsusest, võidakse teavet koguda erinevate meetoditega: juurdepääsu saamisega isiku valduses olevatele tehnilistele seadmetele ning selle läbi ka neis sisalduvale informatsioonile, elektroonilise ja/või füüsilise jälgimisega, sidevahendite pealtkuulamise ja –vaatamisega jne.

2.	Isiku kompromiteerimine.
Isiku kompromiteerimise eesmärgiks võib olla tema koostööle kallutamise ettevalmistamine või tema päritoluriigi suhtes negatiivse mõjutustegevuse teostamine (propaganda). Kompromiteerimine võib hõlmata õigusrikkumistele või ühiskonna poolt mitteaktsepteeritud tegevustele meelitamist või sellist viisi tegevuse soosimist: alkoholi kuritarvitamisele kallutamist või narkootiliste ainete kasutamist, kõrvalsuhteid või prostitutsiooniteenuse kasutamist jne. Siin on oluline rõhutada, et eesmärgi saavutamiseks ollakse tihti valmis nii tõendeid kui ka õigusrikkumisi fabritseerima.

3.	Koostööle kallutamine (edaspidi värbamine) ja mõjutamine.
Värbamise eesmärk on isiku kaasamine salajasele koostööle, mille eesmärgiks võib olla ebaseadusliku juurdepääsu saamine salastatud teabele. Mõjutamise eesmärgiks on isikuga manipuleerimine ning tema ärakasutamine sihtriigi huvidest lähtuvalt.

Oluline on meeles pidada, et antud ohud võivad esineda nii eraldi kui ka üheaegselt: see tähendab, et kui kohaliku eriteenistuse lõppeesmärgiks on konkreetse isiku värbamine või tema otsuste mõjutamine, siis kogutakse tema kohta täiendavat teavet ning muuhulgas püütakse saada ka kompromiteerivaid materjale.

Käesolevaga kinnitan, et mind on teavitatud ohtudest, mis puudutavad teatamiskohustusega riikidesse reisimist.

			
(nimi, allkiri)		(päev, kuu, aasta)	

Soovitused nendesse riikidesse reisimisel:

1.	Mida teha välisriiki reisimise ettevalmistamisel?
•	Tutvu Välisministeeriumi kodulehel sihtriiki puudutava teabega. Kirjuta üles ja püüa meelde jätta Eesti Vabariigi diplomaatilise esinduse kontaktandmed. Kättesaadav: http://vm.ee/et/riigid/reisiinfo;
•	Teavita oma reisiplaanidest tööandjat ning Eestis olevaid lähedasi;
•	Enne reisi selgita välja sihtriigis kehtivad piirangud välismaalastele (nt registreerimise kohustus jne). Kõikide vajalike nõuete täitmine aitab vältida seaduslikke võimalusi kinnipidamiseks;
•	Võimalusel ära võta kaasa töös kasutatavaid elektroonilisi seadmeid (sülearvutit, ird meediat jne);
•	Välisriigis suhtlemiseks kasuta ajutisi sidevahendeid (telefon, e-post);
•	Väldi lihtsakoelisi paroole ja muuda need pärast reisi.

2.	Mida teha riskiriigis viibimisel?
•	Üldised ettevaatusabinõud:
-	Eelda sidevahendite pealtkuulamist ja –vaatamist;
-	Eelda oma asukohas vestluste pealtkuulamist;
-	Piiriületusel ja tolliprotseduuridel ära jäta oma asju järelevalveta;
-	Ära kutsu võõraid isikuid oma kasutuses olevatesse ruumidesse;
-	Ära sõlmi tutvusi isikutega, kes suruvad oma tutvust peale või tunduvad sulle kahtlased või nendega lävimine võib sind kompromiteerida;
-	Ära võta vastu ahvatlevaid pakkumisi, millega võidakse hiljem šantažeerida;
-	Ära lase võõrastel isikutel teha teeneid või osutada tasuta teenuseid;
-	Meelelahutuskohtades ära jäta oma jooki järelevalveta;
-	Hoia sidevahendite (arvutite, tahvelarvutite, telefonide) kõikvõimalikud andmevahetust võimaldavad ühendused (GSM andmeside, Wifi, Bluetooth, NFC) suletuna, kui ilmset või pakilist vajadust nende kasutamiseks ei ole;
-	Ära jäta elektroonilisi seadmeid järelevalveta ning ära ühenda neisse võõraid teisaldatavaid salvestuskandjaid;
-	Wifi-võrkude (eriti avalike ja kaitsmata võrkude) kasutamisel arvesta, et need võivad olla jälgimise all või tekitada soodustingimusi ühenduses oleva elektroonilise seadme ründamiseks;
-	Võimalusel väldi sotsiaalmeedia kasutamist;
-	Kaasas olnud elektroonilisi seadmeid ära oma töös hiljem kasuta.

•	
Kinnipidamisel:
-	Nõua alati kokkusaamist konsuliga või mõne teise Eesti Vabariigi saatkonna või konsulaadi esindajaga;
-	Küsi täpset selgitust, milles probleem või kahtlustus seisneb;
-	Küsi, mis ametkonda isik esindab ning mis on tema nimi ja ametikoht;
-	Küsi näha isiku töötõendit ja jäta seal kirjas olev ametikoht, nimi ja perekonnanimi hästi meelde;
-	Püüa meelde jätta isiku tundemärgid;
-	Kui tuntakse huvi sinu töö, äritegevuse, ametiülesannete või tuttavatega seonduva vastu, siis püüa esitatud küsimused meelde jätta. Nende põhjal on hiljem võimalik paremini mõista sinu kinnipidamise põhjuseid;
-	Kui sind soovitakse testida valedetektoriga või sul palutakse täita tundmatuid teste, siis ära nõustu mõtlematult, vaid kaalu võimalust nõuda kohest kokkusaamist konsuliga;
-	Ära allu ähvardustele. Eriti resoluutselt keeldu ettepanekutest mistahes ebaseaduslikuks tegevuseks;
-	Juhul, kui kinnipidamise kohta vormistatakse mingeid dokumente, siis küsi neist koopiaid;
-	Ära allkirjasta dokumente, mille sisu ei ole arusaadav;
-	Kui oled eriteenistuse ohvitseri(de)ga vestluse siiski läbinud ning sul palutakse kohtumine ja vestlus tavapäraselt „omavahele” jätta, on alati otstarbekas teatada, et Eesti riigi kodanikuna oled kohustatud vahejuhtumist teatama kohalikku saatkonda ning hiljem riigi julgeolekuorganitele. Sellega kaitsed end edasiste šantaažikatsete eest. Kui sa isegi lubad vestlust varjata, siis mõtle koju naastes põhjalikult järele, kas on ikka otstarbekas loobuda Eesti ametiasutuste abist ja nõuannetest keerulises olukorras.

Olen teadlik, et nimetatud soovituste mittejärgimine võib olla minu riigisaladusele juurdepääsuloa andmise või selle kehtivuse pikendamise keeldumise aluseks RSVS § 32 lg 2 p 18 alusel.

			
(nimi, allkiri)		(päev, kuu, aasta)